Jonah Lomu

Jonah Lomu, nascut lo 12 de mai de 1975 a Auckland o Pukekohe segon las fonts e mòrt lo 18 de novembre de 2015 a Auckland, foguèt un jogaire internacional de rugbi de XV neozelandés evoluïssent al pòst d'alièr. Comencèt pel rugbi de XIII, puèi integrèt l'equipa de Nòva Zelanda — los All Blacks  — en 1994, venent lo mai jove jogaire de l'istòria de se cargar lo malhòt de la falguièra argentada.

Arribat sus la scèna internacionala del rugbi de XV après la debuta de sa « mondializacion » – concretizada per la creacion en 1987 de la Copa del mond, puèi per la professionalizacion d'aquel espòrt en 1995 – Jonah Lomu es generalament considerat coma una de las primièras estelas d'un espòrt fins alara pauc famós e un dels jogaires mai intimidants sul terren per encausa de son fisic fòra de las nòrmas, avent agut d'aquel fach un impacte grand sus son espòrt.

Marquèt los esperits pendent la Copa del mond de 1995 en Africa del Sud en marcant sèt ensages en cinc matchs dont quatre pendent la semifinala contra Anglatèrra. A partir d'aquel moment, cada aparicion de Lomu foguèt esperada per totes los observators e suportaires. Jòguèt per sèt equipas dins lo Nacional Provincial Championship e lo Super Rugbi dont los Auckland Blues, los Chiefs o mai tard los Wellington Lions e los Hurricanes. Amb los All Blacks, deten dos recòrds : èsser lo mai jove jogaire a portar lo maillot e lo marcador melhor d'ensages en Copa del mond amb quinze realizacions.

Après aver beneficiat d'una transplantacion de ren en 2003, faguèt un brèu retorn a la competicion en 2005, al mai naut nivèl en club amb los Cardiff Blues galés, abans d'arrestar en 2007. Efectuèt un retorn novèl en 2009 en signant amb lo club francés de Marselha Vitrolles per jogar en Federala 1, abans de metre fin a sa carrièra de jogaire de rugbi l'annada seguenta. Jonah Lomu se moriguèt d'un arrèst cardiac a son domicili d'Auckland, a l'edat de 40 ans.
Categoria:Jogaire internacional de rugbi
Categoria:Rugbi
Categoria:Esportiu neozelandés